Bejaarde in Aliwal-Noord vermoorArgieffoto: SAPD/Facebook Die klein gemeenskap van Aliwal-Noord is geruk nadat ŉ bejaarde wewenaar oor die naweek in sy huis in die Oos-Kaapse dorp vermoor is. Kapt. Ursula Roelofse, polisiewoordvoerder, het Dinsdag aan Maroela Media gesê Sam van der Westhuizen (78) het alleen in sy huis in Durbanstraat gewoon. “Sy liggaam is Sondagaand deur sy bure gevind. Hulle het bekommerd geraak en gaan ondersoek instel nadat hulle sedert Saterdag geen tekens van hom opgemerk het nie,” het Roelofse gesê. Van der Westhuizen se liggaam is op die vloer van sy slaapkamer aangetref. Hy het sigbare wonde aan sy bolyf en kop gehad. Hy is Saterdag laas lewend gesien toe hy in die dorp rolbal gespeel het. Dit is nog nie duidelik hoeveel mense by sy moord betrokke was, en wanneer hy vermoor is nie. “Na wat vasgestel kan word, het die verdagtes in die slagoffer se bakkie gevlug met televisiestelle, ŉ skootrekenaar, ŉ selfoon en sy vuurwapen.” Van der Westhuizen se bakkie is later verlate in die omgewing gevind. Die polisie ondersoek ŉ saak van moord. Niemand is nog in verband met die voorval in hegtenis geneem nie. Die polisie doen ŉ beroep op die gemeenskap om versigtig te wees aangesien die verdagtes gewapen en gevaarlik kan wees. Mense met inligting wat die polisie in hul ondersoek kan bystaan, of wat verdagte mense in die omgewing opmerk, word versoek om sers. Booysen by 082 302 5308 of sers. Mlindazwe by 083 858 4785 te bel.